## 55 centres escolars de la Comunitat Valenciana implementen en les seues aules un programa de conscienciació sobre el medi natural

*** El projecte es dirigix a l’alumnat d’Educació Primària, Educació Secundària Obligatòria i Formació Professional Bàsica**

Un total de 55 centres escolars de la Comunitat Valenciana, dels quals 19 són de la província d’Alacant, 8 de la de Castelló i 28 de la de València, implementen estos dies en les seues aules el programa de conscienciació sobre el medi natural ‘Guardabosc’.

Este programa, que enguany arriba a la seua tercera edició, és una iniciativa impulsada per la Direcció General d’Innovació i Inclusió Educativa de la Conselleria d’Educació, Cultura, Universitats i Ocupació, en col·laboració amb la Direcció General de Prevenció d’Incendis Forestals de la Conselleria de Medi Ambient, Infraestructures i Territori.

El projecte, dirigit a l’alumnat d’Educació Primària, Educació Secundària Obligatòria i Formació Professional Bàsica, és una ferramenta innovadora d’aprenentatge i conscienciació que fomenta el desenrotllament d’actituds i valors de compromís respecte al medi ambient i a la prevenció d’incendis forestals.

‘Guardabosc’ es desenrotlla en tres fases. En la primera, que ha tingut lloc els dies 26, 27 i 28 de novembre, s’ha dut a terme la formació teoricopràctica del professorat, en la qual ha participat personal especialitzat de la Direcció General de Prevenció d’Incendis Forestals. Esta fase de formació s’ha desenrotllat en dependències de la Conselleria d’Educació, en l’IES Llombai de Borriana i en l’IES Las Norias de Monforte del Cid.

La formació estava prevista per a principis del mes de novembre, però es va ajornar a conseqüència de la riuada. La Conselleria va contactar telefònicament amb tots els centres situats en zones afectades per a programar les noves dates i assegurar la seua participació.

En estos moments s’inicia la segona fase del projecte ‘Guardabosc’, que combina la formació teòrica a les aules amb eixides a l’entorn natural. L’alumnat farà, com a mínim, una jornada en espais naturals de la localitat o rodalies, que comptaran amb la coordinació i assessorament del personal especialitzat de la Direcció General de Prevenció d’Incendis Forestals.

L’última fase del programa consistix en una sessió en la qual els 55 centres participants posaran en comú les seues experiències i els resultats obtinguts.

Fecha: 06/12/2024